སྟོན་པ་ཐབས་མཁས་པ་ཐུགས་རྗེ་ཆེན་པོ་མངའ་བ་དེ་ཉིད་ཀྱིས་ཆོས་འཁོར་རིམ་པ་གསུམ་དུ་བསྐོར་བ་ནི།གདུལ་བྱའི་རྒྱུད་སྦྱོང་ཚུལ་གྱི་རིམ་པ་ཡིན་ལ།འཁོར་ལོ་དང་པོ་ཉན་ཐོས་དང་ཐུན་མོང་གི་སྡེ་སྣོད་ཡིན་པས།ཀུན་རྫོབ་ཀྱི་ཆོས་རྣམས་རང་གི་ངོ་བོའམ་རང་མཚན་གྱིས་གྲུབ་པར་གསུངས་ཤིང་།གཉིས་པ་དེར་བློ་སྦྱངས་ཟིན་པའི་གང་ཟག་ལ་འཁོར་ལོ་བར་བ་མཚན་ཉིད་མེད་པའི་ཆོས་འཁོར་གྱི་བརྗོད་དོན་ཆོས་ཀྱི་བདག་མེད་སོགས་གཙོ་བོར་བསྟན་པའི་གནས་སྐབས་ཀྱི་ངེས་དོན་གྱི་མདོ་དང་།གསུམ་པ་ཐེག་པ་མཐའ་དག་ལ་ཞུགས་ཤིང་རྒྱུད་སྦྱངས་ཟིན་པའི་གདུལ་བྱ་བྱང་སེམས་དབང་རྣོན་རྒྱུད་ཤིན་ཏུ་སྨིན་པ་རྣམས་ལ་ཆོས་ཀྱི་འཁོར་ལོ་རིམ་པ་གསུམ་པའི་བརྗོད་དོན་གཙོ་བོར་བཟུང་སྟེ།ཚེ་གཅིག་ལུས་གཅིག་ལ་སངས་རྒྱས་བྱེད་ཀྱི་ཉེ་ལམ་མྱུར་ལམ་ཁྱད་པར་ཅན།མདོ་སྔགས་ཟུང་གི་ལྟ་བ་ཟབ་མོ་སངས་རྒྱས་ཀུན་འདུས་ཀྱི་ངོ་བོ་སྟོང་བ་དང་ཡེ་ཤེས་དབྱེར་མེད་པ།འདུས་མ་བྱས་ཀྱི་དགེ་བ་ཐོག་མེད་དུས་ནས་ཡོན་ཏན་རང་ཆས་སུ་མངའ་བའི་སྟོང་གཞི་དོན་དམ་རྟག་བརྟན་བདེ་གཤེགས་སྙིང་བོ་དེ་ཉིད་དངོས་སུ་བསྟན་ཏེ།མཐར་གཟུགས་སྐུ་ཆོས་དབྱིངས་སུ་བསྡུས་པའི་ཚུལ་མཛད་པ་རེད།